FI Euroopan unionin virallinen lehti L 172/15

EUROOPAN PARLAMENTIN JA NEUVOSTON PÄÄTÖS N:o 626/2008/EY,

tehty 30 päivänä kesäkuuta 2008,

satelliittivälitteisiä matkaviestintäpalveluja tarjoavien järjestelmien valitsemisesta ja valtuuttamisesta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen,

ottavat huomioon Euroopan talous- ja sosiaalikomitean lausunnon (1),

ovat kuulleet alueiden komiteaa,

noudattavat perustamissopimuksen 251 artiklassa määrättyä menettelyä (2),

sekä katsovat seuraavaa:

(1) Kuten neuvosto on 3 päivänä joulukuuta 2004 antamissaan päätelmissä todennut, radiotaajuuksien tehokas ja johdonmukainen käyttö on keskeisen tärkeää sähköisten viestintäpalvelujen kehitykselle ja auttaa lisäämään kasvua, kilpailukykyä ja työllisyyttä; taajuuksien saatavuutta on parannettava tehokkuuden lisäämiseksi, innovaatioiden edistämiseksi ja paremman joustavuuden tuomiseksi käyttäjille sekä kuluttajien valinnanvaran laajentamiseksi ottaen samalla kuitenkin huomioon yleiseen etuun liittyvät tavoitteet.

(2) Euroopan parlamentti korosti 14 päivänä helmikuuta 2007 antamassaan päätöslauselmassa ”Kohti eurooppalaista radiotaajuuspolitiikkaa” (3) viestinnän merkitystä maaseutualueilla ja muita heikommin kehittyneillä alueilla, joilla laajakaistayhteyksien, matalia taajuuksia käyttävän matkaviestinnän ja uusien langattomien teknologioiden käytön leviäminen voisi johtaa tehokkaisiin ratkaisuihin yleiskattavuuden aikaansaamiseksi 27 jäsenvaltiossa, siten, että tavoitteena on kaikkien alueiden kestävä kehitys. Euroopan parlamentti totesi myös, että radiotaajuuksien jakamista ja niiden käyttöä koskevissa säännöissä on suuria eroja jäsenvaltioiden välillä ja että nämä erot aiheuttavat vakavia esteitä toimivien sisämarkkinoiden saavuttamiselle.

(3) Komissio on Euroopan avaruuspolitiikasta 26 päivänä huhtikuuta 2007 antamassaan tiedonannossa asettanut lisäksi tavoitteeksi helpottaa innovatiivisten satelliittiviestintäpalvelujen käyttöönottoa erityisesti kokoamalla yhteen syrjä- ja maaseutualueilta tulevaa kysyntää sekä korostanut yleiseurooppalaisen satelliittipalvelujen ja taajuusvarausten toimilupajärjestelmän tarvetta.

(4) Sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetulla Euroopan parlamentin ja neuvoston direktiivillä 2002/21/EY (4) (puitedirektiivi) pyritään edistämään radiotaajuuksien ja numerovarojen tehokasta käyttöä ja tuloksellista hallinnointia, poistamaan verkkojen ja palvelujen tarjonnan loputkin esteet, varmistamaan, että syrjintää ei esiinny, sekä edistämään Euroopan laajuisten verkkojen syntyä ja kehitystä sekä yleiseurooppalaisten verkkojen yhteentoimivuutta.

(5) Satelliittivälitteisiä matkaviestintäpalveluja (eli satelliittivälitteisiä mobiilipalveluja, Mobile Satellite Service, MSS) tarjoavien uusien järjestelmien käyttöönotto edesauttaisi sisämarkkinoiden kehitystä, tehostaisi kilpailua parantamalla yleiseurooppalaisten palvelujen saatavuutta ja laajaa liitettävyyttä sekä kannustaisi tehokkaisiin investointeihin. Satelliittivälitteiset matkaviestintäpalvelut tarjoavat loppukäyttäjän sijainnista riippumatta innovatiivisen jakeluvaihtoehdon erityyppisiä yleiseurooppalaisia televiestintä- ja yleislähetys-/monilähetyspalveluja, kuten nopeita internet-/intranetyhteyksiä, matkaviestinnän multimediasovelluksia sekä väestönsuojelua ja pelastuspalveluja varten. Satelliittivälitteisillä matkaviestintäpalveluilla voitaisiin erityisesti parantaa kattavuutta yhteisön harvaan asutuilla alueilla ja kaventaa näin maantieteellisistä tekijöistä johtuvaa digitaalista kahtiajakoa sekä vahvistaa kulttuurista moninaisuutta ja tiedotusvälineiden moniarvoisuutta, ja samalla myös tukea eurooppalaisen tieto- ja viestintäteknologiateollisuuden kilpailukykyä uudistetun Lissabonin strategian mukaisesti. Audiovisuaalisten mediapalvelujen tarjoamista koskevien jäsenvaltioiden tiettyjen lakien, asetusten ja hallinnollisten määräysten yhteensovittamisesta 3 päivänä lokakuuta 1989 annettua Euroopan parlamentin ja neuvoston direktiiviä 89/552/ETY (5) (audiovisuaalisia mediapalveluja koskeva direktiivi) olisi sovellettava tarpeen mukaan satelliittivälitteisten matkaviestintäjärjestelmien avulla välitettäviin audiovisuaalisiin mediapalveluihin.

(6) Satelliittiviestintä on lähtökohtaisesti maiden rajat ylittävää, joten sen sääntelyyn soveltuu kansainvälinen tai alueellinen lähestymistapa kansallisen mallin lisäksi. Yleiseurooppalaiset satelliittipalvelut ovat sisämarkkinoiden tärkeä osa, ja niistä voisi olla paljon hyötyä Euroopan unionin tavoitteiden saavuttamisen kannalta esimerkiksi i2010-aloitteen (6) mukaista laajakaistayhteyksien maantieteellisen kattavuuden parantamista silmällä pitäen. Tulevina vuosina markkinoille tulee uusia satelliittivälitteisten matkaviestintäjärjestelmien sovelluksia.

(7) Radiotaajuuksien yhdenmukaistetusta käytöstä 2 GHz:n taajuusalueilla satelliittivälitteisiä mobiilipalveluja tarjoavissa järjestelmissä 14 päivänä helmikuuta 2007 tehdyn komission päätöksen 2007/98/EY (7) mukaan jäsenvaltioiden on asetettava nämä taajuusalueet satelliittivälitteisten mobiilipalvelujen tarjoajien saataville 1 päivästä heinäkuuta 2007 lähtien.

(8) Radiotaajuuksien tekninen hallinnointi, sellaisena kuin se on järjestetty yleisellä tasolla Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyssä Euroopan parlamentin ja neuvoston päätöksessä N:o 676/2002/EY (8) (radiotaajuuspäätös) ja erityisesti päätöksessä 2007/98/EY, ei kata menettelyjä, joilla taajuudet osoitetaan tietyille käyttäjille ja myönnetään radiotaajuuksien käyttöoikeuksia.

(9) Sähköisiä viestintäverkkoja ja -palveluja koskevista valtuutuksista 7 päivänä maaliskuuta 2002 annetun Euroopan parlamentin ja neuvoston direktiivin 2002/20/EY (9) (valtuutusdirektiivi) 8 artiklassa tarkoitettuja tilanteita lukuun ottamatta satelliittivälitteisiä matkaviestintäpalveluja tarjoavat operaattorit valitaan ja valtuutetaan yhteisön nykyisen sähköisen viestinnän sääntelyjärjestelmän puitteissa kansallisella tasolla.

(10) Kansainvälisen televiestintäliiton (ITU) ohjesääntö sisältää satelliittiviestinnän taajuuksien yhteensovittamismenettelyjä keinona haitallisten häiriöiden hillitsemiseksi, mutta niissä ei käsitellä taajuuksien käyttäjien valintaa tai valtuuttamista.

(11) Jotta jäsenvaltiot eivät tekisi sisämarkkinoita mahdollisesti pirstaloittavia päätöksiä ja vaarantaisi siten direktiivin 2002/21/EY 8 artiklan tavoitteiden saavuttamista, satelliittivälitteisten matkaviestintäjärjestelmien valintaperusteet olisi poikkeuksellisesti yhdenmukaistettava niin, että valintaprosessi johtaa satelliittivälitteisten matkaviestintäpalvelujen saatavuuteen kaikkialla Euroopan unionissa. Satelliittivälitteisten matkaviestintäjärjestelmien kehittämisen vaatimien suurten alkuinvestointien ja niihin liittyvien suurten teknologisten ja taloudellisten riskien vuoksi niiden taloudellinen elinkelpoisuus edellyttää mittakaavaetuja, joita voidaan saada laajan yleiseurooppalaisen maantieteellisen kattavuuden kautta.

(12) Lisäksi satelliittivälitteisten matkaviestintäpalvelujen onnistunut käynnistäminen edellyttää jäsenvaltioiden sääntelytoimien yhteensovittamista. Kansallisten valintamenettelyjen erot voisivat silti johtaa sisämarkkinoiden pirstaloitumiseen valintaperusteiden erilaisen soveltamisen vuoksi, esimerkiksi erilaisilla perusteiden painotuksilla tai soveltamalla valintamenettelyissä eri aikatauluja. Tämä johtaisi lukuisten erilaisten operaattorien valintaan, mikä olisi ristiriidassa näiden satelliittivälitteisten matkaviestintäpalvelujen yleiseurooppalaisen luonteen kanssa. Satelliittivälitteisiä matkaviestintäjärjestelmiä käyttävien operaattorieden valinta eri jäsenvaltioissa saattaisi johtaa monimutkaisiin häiriötilanteisiin tai jopa estää jotain valittua operaattoria tarjoamasta yleiseurooppalaista satelliittipalvelua, esimerkiksi jos sille osoitetaan eri taajuudet eri jäsenvaltioissa. Näin ollen valintaperusteiden yhdenmukaistamisen lisäksi olisi luotava yhteinen valintamekanismi, joka johtaisi yhteensovitettuun valintatulokseen kaikissa jäsenvaltioissa.

(13) Koska satelliittivälitteisten matkaviestintäjärjestelmien tarjontaan valittujen operaattorien valtuuttamiseen liittyy ehtojen asettamista ja koska tästä syystä on otettava huomioon monenlaisia sähköiseen viestintään sovellettavia kansallisia säännöksiä, valtuutuskysymykset olisi jätettävä jäsenvaltioiden toimivaltaisten viranomaisten vastuulle. Jotta valtuutusperiaatteet olisivat jäsenvaltioiden välillä johdonmukaisia, yhteisön tasolla olisi kuitenkin laadittava säännöt taajuuksien myöntämisen ajallisesta yhteensovittamisesta ja yhdenmukaisista valtuutusehdoista, tämän kuitenkaan rajoittamatta mahdollisuutta asettaa yhteisön lainsäädännön mukaisia kansallisia erityisehtoja.

(14) Satelliittivälitteiset matkaviestintäpalvelut ulottuvat yleensä maantieteellisille alueille, joita muut sähköiset viestintäpalvelut eivät kata hyvin, erityisesti maaseutualueille. Satelliittivälitteisiä matkaviestintäpalveluja tarjoavien uusien järjestelmien yhteensovitetulla valinnalla ja valtuuttamisella voisi siksi olla suuri merkitys digitaalisen kahtiajaon kaventamisessa, koska se parantaa sähköisten viestintäpalvelujen saatavuutta, nopeutta ja laatua näillä alueilla ja edistää näin sosiaalista koheesiota. Satelliittivälitteisten matkaviestintäpalvelujen ehdotettu peittoalue sekä aikataulu palvelujen tarjoamiselle kaikissa jäsenvaltioissa ovat siten tärkeitä seikkoja, jotka olisi otettava asianmukaisesti huomioon valintamenettelyssä.

(15) Kun otetaan huomioon satelliittivälitteisten matkaviestintäpalvelujen käynnistämiseen tarvittava suhteellisen pitkä aika ja teknisen kehittämisen vaatimat monimutkaiset vaiheet, valintamenettelyssä olisi arvioitava myös edistymistä satelliittivälitteisten matkaviestintäpalvelujen teknisessä ja kaupallisessa kehittämisessä.

(16) Satelliittiviestinnän taajuuksien yhteensovittaminen on välttämätöntä, jotta jäsenvaltioissa voidaan tarjota toimivia satelliittivälitteisiä matkaviestintäpalveluja, ja se olisi siksi otettava huomioon arvioitaessa valintamenettelyn kuluessa hakijoiden uskottavuutta ja ehdotetun satelliittivälitteisen matkaviestintäjärjestelmän elinkelpoisuutta.

(17) Vertailevalla valintamenettelyllä olisi pyrittävä saamaan 2 GHz:n taajuusalueella toimivat satelliittivälitteiset matkaviestintäpalvelut käyttöön mahdollisimman nopeasti ottaen kuitenkin huomioon hakijoiden oikeus tasapuoliseen ja syrjimättömään osallistumiseen.

(18) Maanpäälliset tukiasemat ovat olennainen osa satelliittivälitteistä matkaviestintäjärjestelmää, ja niitä käytetään yleensä parantamaan satelliittivälitteisiä palveluja sellaisilla alueilla, joilla jatkuva näköyhteys satelliittiin ei välttämättä ole mahdollinen horisontissa olevien rakennusten ja maastoesteiden vuoksi. Päätöksen 2007/98/EY mukaisesti ne käyttävät samoja taajuusalueita kuin satelliittivälitteiset matkaviestintäpalvelut (1 980–2 010 MHz ja 2 170–2 200 MHz). Tällaisten maanpäällisten tukiasemien valtuuttamisessa tukeudutaan siksi pitkälti paikallisista olosuhteista johtuviin ehtoihin. Ne olisikin siksi valittava ja valtuutettava kansallisella tasolla yhteisön lainsäädännössä asetettujen ehtojen puitteissa. Tämä ei saisi rajoittaa toimivaltaisten kansallisten viranomaisten oikeutta edellyttää yksittäistapauksissa, että valitut hakijat tarjoavat teknistä tietoa siitä, miten tietyt maanpäälliset tukiasemat parantaisivat ehdotettujen satelliittivälitteisten matkaviestintäpalvelujen saatavuutta sellaisella maantieteellisillä alueella, jolla vaaditun laatuista viestintäyhteyttä yhden tai useamman avaruudessa sijaitsevan yksikön kanssa ei voida taata, mikäli tällaista teknistä tietoa ei ole vielä annettu II osaston mukaisesti.

(19) Saatavilla olevien radiotaajuuksien rajallisuus merkitsee, että myös valittujen ja valtuutettujen yritysten määrä tulee välttämättä olemaan rajallinen. Jos valintaprosessissa kuitenkin todetaan, että radiotaajuuksista ei ole pulaa, olisi valittava kaikki valintamenettelyssä jatkoon päässeet hakijat. Saatavilla olevien radiotaajuuksien rajallisuus saattaa merkitä sitä, että satelliittivälitteisiä matkaviestintäpalveluja tarjoavien operaattorien sulautuessa tai tällaisen operaattorin ostaessa toisen operaattorin kilpailu saattaa vähentyä merkittävästi ja tällaiset sulautumiset ja yritysostot joutuisivat siksi kilpailulainsäädännön mukaisen valvonnan kohteeksi.

(20) Oikeus käyttää niille osoitettuja radiotaajuuksia olisi myönnettävä valituille hakijoille mahdollisimman pian niiden valinnan jälkeen direktiivin 2002/20/EY 5 artiklan 3 kohdan mukaisesti.

(21) Päätökset satelliittivälitteisiä matkaviestintäpalveluja tai maanpäällisiä tukiasemia varten myönnettyjen valtuutusten peruuttamisesta velvoitteiden täyttämättä jättämisen vuoksi olisi pantava täytäntöön kansallisella tasolla.

(22) Vaikka radiotaajuuksien käyttöä valittujen ja valtuutettujen satelliittivälitteisten matkaviestintäjärjestelmien operaattorien toimesta valvotaan ja mahdolliset korjaavat toimenpiteet toteutetaan kansallisella tasolla, komission olisi voitava määritellä ehdot yhteensovitetulle seuranta- ja/tai valvontamenettelylle. Komissiolla olisi oltava oikeus tuoda tarvittaessa esiin täytäntöönpanoa koskevia valvontakysymyksiä, jotka liittyvät siihen, miten operaattorit täyttävät yhteiset valtuutusehdot, erityisesti peittovaatimukset.

(23) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (10) mukaisesti. Hakijoiden valintaa koskevat päätökset olisi tehtävä sääntelymenettelyä noudattaen ottaen huomioon yhteisön menettelyn merkitys myöhemmille kansallisille valtuutusmenettelyille.

(24) Komissiolle olisi erityisesti siirrettävä toimivalta määritellä menettelyt täytäntöönpanosääntöjen yhteensovitettua soveltamista varten. Koska nämä toimenpiteet ovat laajakantoisia ja niiden tarkoituksena on muuttaa tämän päätöksen muita kuin keskeisiä osia täydentämällä sitä uusilla muilla kuin keskeisillä osilla, ne on hyväksyttävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.

(25) Jäsenvaltiot eivät voi riittävällä tavalla saavuttaa tämän päätöksen tavoitetta eli yhteisten puitteiden luomista satelliittivälitteisten matkaviestintäjärjestelmien operaattorien valintaa ja valtuuttamista varten, vaan se voidaan ehdotetun toiminnan laajuuden tai vaikutusten takia saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on tämän tavoitteen saavuttamiseksi tarpeen,

OVAT TEHNEET TÄMÄN PÄÄTÖKSEN:

I OSASTO

TAVOITE, SOVELTAMISALA JA MÄÄRITELMÄT

1 artikla

Tavoite ja soveltamisala

1. Tämän päätöksen tavoitteena on helpottaa satelliittivälitteisten matkaviestintäpalvelujen kilpailuun perustuvien sisämarkkinoiden kehitystä yhteisössä ja varmistaa asteittainen kattavuus kaikissa jäsenvaltioissa.

Tällä päätöksellä luodaan yhteisön menettely sellaisten satelliittivälitteisten matkaviestintäpalvelujen operaattorien yhteistä valintaa varten, jotka käyttävät päätöksen 2007/98/EY mukaista 2 GHz:n taajuusaluetta, jolla tarkoitetaan taajuusaluetta 1 980–2 010 MHz viestinnässä maasta satelliittiin ja taajuusaluetta 2 170–2 200 MHz viestinnässä satelliitista maahan. Siinä vahvistetaan myös säännökset, jotka koskevat valittujen operaattorien yhteensovitettua valtuuttamista jäsenvaltioiden toimesta käyttämään tällä taajuusalueella osoitettuja radiotaajuuksia satelliittivälitteisten matkaviestintäjärjestelmien toiminnassa.

2. Satelliittivälitteisten matkaviestintäjärjestelmien operaattorit valitaan yhteisön menettelyllä II osaston mukaisesti.

3. Valitut satelliittivälitteisten matkaviestintäjärjestelmien operaattorit valtuutetaan jäsenvaltioiden toimesta III osaston mukaisesti.

4. Maanpäällisten tukiasemien operaattorit valtuutetaan jäsenvaltioiden toimesta III osaston mukaisesti.

2 artikla

Määritelmät

1. Tässä päätöksessä sovelletaan direktiivissä 2002/21/EY ja direktiivissä 2002/20/EY säädettyjä määritelmiä.

2. Lisäksi sovelletaan seuraavia määritelmiä:

a) ’satelliittivälitteisellä matkaviestintäjärjestelmällä’ tarkoitetaan sähköisiä viestintäverkkoja ja niihin liittyviä toimintoja, jotka pystyvät tarjoamaan radioviestintäpalveluja liikkuvan maa-aseman ja yhden tai useamman avaruudessa sijaitsevan yksikön välillä, liikkuvien maa-asemien välillä yhden tai useamman avaruudessa sijaitsevan yksikön välityksellä tai liikkuvan maa-aseman ja yhden tai useamman maanpäällisen kiinteän tukiaseman välillä. Tällaiseen järjestelmään on kuuluttava vähintään yksi avaruudessa sijaitseva yksikkö;

b) satelliittivälitteisen matkaviestintäjärjestelmän ’maanpäällisellä tukiasemalla’ maan päällä sijaitsevaa tukiasemaa, joka parantaa satelliittivälitteisen matkaviestintäpalvelun saatavuutta sellaisella järjestelmän satelliitin tai satelliittien peittoalueeseen kuuluvalla maantieteellisellä alueella, jolla vaaditun laatuista viestintäyhteyttä yhden tai useamman avaruudessa sijaitsevan yksikön kanssa ei voida taata.

II OSASTO

VALINTAMENETTELY

3 artikla

Vertaileva valintamenettely

1. Komissio järjestää satelliittivälitteisten matkaviestintäjärjestelmien operaattorien valitsemiseksi vertailevan valintamenettelyn. Komissiota avustaa 10 artiklan 1 kohdassa tarkoitettu viestintäkomitea.

2. Hakijoille on annettava tasapuolinen ja syrjimätön mahdollisuus osallistua vertailevaan valintamenettelyyn, jonka on oltava avoin.

Hakuilmoitus julkaistaan Euroopan unionin virallisessa lehdessä.

3. Mahdollisuus tutustua vertailevaan valintamenettelyyn liittyviin asiakirjoihin, hakemukset mukaan luettuina, myönnetään Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (11) mukaisesti.

4. Komissio voi käyttää hakemusten analysoinnissa ja/tai arvioinnissa apuna ulkopuolisia asiantuntijoita. Ulkopuoliset asiantuntijat valitaan heidän asiantuntemuksensa, riippumattomuutensa ja puolueettomuutensa perusteella.

4 artikla

Hakukelpoisuus

1. Hakemusten on täytettävä seuraavat ehdot:

a) hakijan on oltava sijoittautunut yhteisöön;

b) hakemuksessa on ilmoitettava pyydetty radiotaajuusalueen laajuus, joka saa olla kunkin hakijan osalta enintään 15 MHz viestinnässä maasta satelliittiin ja 15 MHz viestinnässä satelliitista maahan, ja siinä on esitettävä tiedot ja selvitykset pyydetyistä radiotaajuuksista, vaadituista osavaiheista ja valintaperusteista;

c) hakijan on hakemuksessa sitouduttava siihen, että i) ehdotetun satelliittivälitteisen matkaviestintäjärjestelmän peittoalue kattaa vähintään 60 prosenttia jäsenvaltioiden kokonaismaa-alasta satelliittivälitteisen matkaviestintäpalvelun aloittamishetkestä lähtien; ii) satelliittivälitteistä matkaviestintäpalvelua tarjotaan kaikissa jäsenvaltioissa ja vähintään 50 prosentille väestöstä, ja se kattaa vähintään 60 prosenttia kunkin jäsenvaltion kokonaismaa-alasta hakijan ilmoittamaan määräaikaan mennessä mutta joka tapauksessa viimeistään seitsemän vuoden kuluttua 5 artiklan 2 kohdan tai 6 artiklan 3 kohdan mukaisesti tehdyn komission päätöksen julkaisupäivästä.

2. Hakemukset on toimitettava komissiolle. Komissio voi pyytää hakijoita antamaan määräajassa, joka on viidestä kahteenkymmeneen työpäivää, lisätietoja hakemusta koskevien ehtojen täyttämisestä. Hakemusta ei oteta tutkittavaksi, ellei pyydettyjä lisätietoja toimiteta asetetussa määräajassa.

3. Komissio päättää hakemusten tutkittavaksi ottamisesta. Komission päätös hakemuksen tutkimatta jättämisestä on perusteltava ja tehtävä 10 artiklan 2 kohdassa tarkoitettua neuvoa-antavaa menettelyä noudattaen.

4. Komissio ilmoittaa viipymättä hakijalle, onko hakemus otettu tutkittavaksi, ja julkaisee luettelon hakukelpoisista hakijoista.

5 artikla

Valintamenettelyn ensimmäinen vaihe

1. Komissio arvioi 40 työpäivän kuluessa hakukelpoisten hakijoiden luettelon julkaisemisesta, ovatko hakijat pystyneet osoittamaan satelliittivälitteisten matkaviestintäjärjestelmiensä riittävän teknisen ja kaupallisen kehitysasteen. Arvioinnissa tarkastellaan kehitysastetta liitteessä lueteltujen osavaiheiden 1–5 tyydyttävän saavuttamisen suhteen. Valintamenettelyn koko ensimmäisen vaiheen ajan otetaan huomioon hakijoiden uskottavuus ja ehdotetun satelliittivälitteisen matkaviestintäjärjestelmän elinkelpoisuus.

2. Jollei tämän artiklan 1 kohdassa tarkoitetussa arvioinnissa jatkoon päässeiden hakijoiden pyytämien radiotaajuuksien määrä ylitä 1 artiklan 1 kohdassa määriteltyä saatavilla olevan radiotaajuusalueen laajuutta, komissio tekee 10 artiklan 3 kohdassa tarkoitettua sääntelymenettelyä noudattaen perustellun päätöksen siitä, että kaikki jatkoon päässeet hakijat valitaan, ja yksilöi taajuudet, joiden käyttöön kukin valittu hakija on III osaston mukaisesti valtuutettava kussakin järjenvaltiossa.

3. Komissio ilmoittaa viipymättä hakijoille, onko hakemus päässyt jatkoon valintamenettelyn toiseen vaiheeseen tai valittu 2 kohdan mukaisesti. Komissio julkaisee luettelon jatkoon päässeistä tai valituista hakijoista. Jatkoon päässeiden hakijoiden, jotka eivät aio jatkaa valintamenettelyyn osallistumista, ja valittujen hakijoiden, jotka eivät aio käyttää radiotaajuuksia, on ilmoitettava komissiolle asiasta kirjallisesti 30 työpäivän kuluessa luettelon julkaisemisesta.

6 artikla

Valintamenettelyn toinen vaihe

1. Jos arviointimenettelyn ensimmäisessä vaiheessa jatkoon päässeiden hakijoiden pyytämien radiotaajuuksien määrä ylittää 1 artiklan 1 kohdassa määritellyn saatavilla olevan radiotaajuusalueen laajuuden, komissio valitsee parhaat hakijat arvioimalla, missä määrin jatkoon päässeiden hakijoiden ehdottamat satelliittivälitteiset matkaviestintäjärjestelmät täyttävät seuraavat painotetut valintaperusteet:

a) tarjotut edut kuluttajien ja kilpailun näkökulmasta (20 prosentin painotus), mikä käsittää seuraavat kaksi osaperustetta: i) loppukäyttäjien määrä ja tarjottavien satelliittivälitteisten matkaviestintäpalveluiden laajuus jatkuvan kaupallisen palvelun aloittamispäivään mennessä; ii) jatkuvan kaupallisen palvelun aloittamispäivä;

b) taajuuksien käytön tehokkuus (20 prosentin painotus), mikä käsittää seuraavat kaksi osaperustetta: i) tarvittavan taajuusalueen kokonaislaajuus; ii) tietovirran kokonaiskapasiteetti;

c) Euroopan unionin laajuinen maantieteellinen kattavuus (40 prosentin painotus), mikä käsittää seuraavat kolme osaperustetta: i) sellaisten jäsenvaltioiden määrä, joissa vähintään 50 prosenttia väestöstä asuu peittoalueella jatkuvan kaupallisen palvelun aloittamispäivään mennessä; ii) jäsenvaltioiden kokonaismaa-alan peittoalueeseen perustuva maantieteellinen kattavuus jatkuvan kaupallisen palvelun aloittamispäivään mennessä; iii) hakijan ilmoittama ajankohta, jolloin satelliittivälitteinen matkaviestintäpalvelu on saatavilla kaikissa jäsenvaltioissa ja vähintään 50 prosentilla kunkin jäsenvaltion väestöstä ja kattaa vähintään 60 prosenttia kunkin jäsenvaltion kokonaismaa-alasta;

d) se, missä määrin saavutetaan yleiset politiikan tavoitteet, joita ei käsitellä a, b ja c alakohdassa, (20 prosentin painotus), seuraavien kolmen yhtäläisesti painotetun osaperusteen mukaisesti: i) kaikkien kansalaisten tai tiettyjen kansalaisryhmien terveyden tai turvallisuuden suojelemista edistävien yleishyödyllisten palvelujen tarjoaminen; ii) palvelujen eheys ja turvallisuus; iii) maaseutualueiden tai syrjäseutujen kuluttajille tarjottavien palvelujen laajuus.

2. Komissio hyväksyy tämän artiklan täytäntöönpanoa koskevat säännöt 10 artiklan 3 kohdassa tarkoitettua sääntelymenettelyä noudattaen. Valintamenettelyn koko toisen vaiheen ajan otetaan huomioon hakijoiden uskottavuus ja ehdotetun satelliittivälitteisen matkaviestintäjärjestelmän elinkelpoisuus.

3. Komissio tekee, tarvittaessa ulkopuolisen asiantuntijalautakunnan raportin perusteella ja 10 artiklan 3 kohdassa tarkoitettua sääntelymenettelyä noudattaen, päätöksen hakijoiden valitsemisesta 80 työpäivän kuluessa siitä, kun valintamenettelyn ensimmäisestä vaiheesta jatkoon päässeiden hakijoiden luettelo on julkaistu. Päätöksessä yksilöidään valitut hakijat asetettuina paremmuusjärjestykseen sen perusteella, missä määrin ne täyttävät valintaperusteet, päätöksen perustelut sekä taajuudet, joiden käyttöön kukin valittu hakija III osaston mukaisesti valtuutetaan kussakin jäsenvaltiossa.

4. Komissio julkaisee 5 artiklan 2 kohdan tai 6 artiklan 3 kohdan mukaisesti tehdyt päätökset Euroopan unionin virallisessa lehdessä kuukauden kuluessa niiden tekemisestä.

III OSASTO

VALTUUTTAMINEN

7 artikla

Valittujen hakijoiden valtuuttaminen

1. Jäsenvaltioiden on varmistettava, että valituilla hakijoilla on sen aikataulun ja peittoalueen mukaisesti, joihin valitut hakijat ovat 4 artiklan 1 kohdan c alakohdan sekä kansallisen lainsäädännön ja yhteisön oikeuden mukaisesti sitoutuneet, oikeus käyttää 5 artiklan 2 kohdan tai 6 artiklan 3 kohdan nojalla tehdyssä komission päätöksessä yksilöityjä taajuuksia ja oikeus pitää toiminnassa satelliittivälitteistä matkaviestintäjärjestelmää. Niiden on ilmoitettava valituille hakijoille näistä oikeuksista.

2. Edellä 1 kohdassa tarkoitettuihin oikeuksiin on liitettävä seuraavat yhteiset ehdot:

a) valitun hakijan on käytettävä sille osoitettuja taajuuksia satelliittivälitteisten matkaviestintäpalvelujen tarjontaan;

b) valitun hakijan on toteutettava liitteessä luetellut osavaiheet 6–9 24 kuukauden kuluessa 5 artiklan 2 kohdan tai 6 artiklan 3 kohdan mukaisen valintapäätöksen tekemisestä;

c) valitun hakijan on täytettävä kaikki hakemuksessaan tai vertailevan valintamenettelyn aikana antamansa sitoumukset riippumatta siitä, ylittääkö pyydettyjen radiotaajuuksien määrä saatavilla olevan radiotaajuusalueen laajuuden;

d) valitun hakijan on toimitettava kaikkien jäsenvaltioiden toimivaltaisille viranomaisille vuosittain kertomus ehdotuksensa mukaisen satelliittivälitteisen matkaviestintäjärjestelmän kehitystilanteesta;

e) kaikki tarvittavat käyttöoikeudet ja valtuutukset on myönnettävä 18 vuoden ajaksi, joka alkaa päivänä, jona 5 artiklan 2 kohdan tai 6 artiklan 3 kohdan mukainen valintapäätös on tehty.

3. Jäsenvaltiot voivat myöntää 1 artiklan 1 kohdassa määriteltyjen taajuuksien käyttöoikeuksia päätöksen 2007/98/EY mukaisesti sille ajalle ja siinä laajuudessa kuin ne ovat sen peittoalueen ulkopuolella, jota koskevan sitoumuksen valitut hakijat ovat tämän päätöksen mukaisesti antaneet.

4. Jäsenvaltiot voivat asettaa objektiivisesti perusteltavissa olevia, syrjimättömiä, oikeasuhteisia ja avoimia velvollisuuksia turvata hätäpalvelujen ja viranomaisten välinen viestintä hätätilanteissa yhteisön oikeuden mukaisesti, direktiivi 2002/20/EY mukaan luettuna.

8 artikla

Maanpäälliset tukiasemat

1. Jäsenvaltioiden on yhteisön oikeuden ja kansallisen lainsäädännön mukaisesti varmistettava, että niiden toimivaltaiset viranomaiset myöntävät II osaston mukaisesti valituille ja 7 artiklan nojalla taajuuksien käyttöön valtuutetuille hakijoille valtuutukset, jotka tarvitaan satelliittivälitteisten matkaviestintäjärjestelmien maanpäällisten tukiasemien toimintaan niiden alueella.

2. Jäsenvaltiot eivät saa valita tai valtuuttaa satelliittivälitteisten matkaviestintäjärjestelmien maanpäällisten tukiasemien operaattoreita, ennen kuin II osaston mukainen valintamenettely on saatettu päätökseen 5 artiklan 2 kohdan tai 6 artiklan 3 kohdan nojalla tehdyllä komission päätöksellä. Tämä ei koske 2 GHz:n taajuusalueiden käyttöä päätöksen 2007/98/EY mukaisesti muissa kuin satelliittivälitteisiä matkaviestintäpalveluja tarjoavissa järjestelmissä.

3. Satelliittivälitteisten matkaviestintäjärjestelmien 2 GHz:n taajuusalueilla toimivien maanpäällisten tukiasemien toimintaan tarkoitettuihin kansallisiin valtuutuksiin on liitettävä seuraavat yhteiset ehdot:

a) operaattorin on käytettävä sille osoitettuja taajuuksia satelliittivälitteisen matkaviestintäjärjestelmän maanpäällisten tukiasemien tarjontaan;

b) maanpäällisten tukiasemien on oltava olennainen osa satelliittivälitteistä matkaviestintäjärjestelmää ja niitä on ohjattava satelliittiverkon resurssien- ja verkonhallintajärjestelmällä; niiden on käytettävä samaa siirtosuuntaa ja samoja taajuuskaistojen lohkoja kuin niihin yhteydessä olevat satelliittikomponentit, eivätkä ne saa kasvattaa kyseisen satelliittivälitteisen matkaviestintäjärjestelmän taajuusvaatimuksia;

c) kyseisen satelliittivälitteisen matkaviestintäjärjestelmän satelliittikomponenttien toiminnan keskeytyessä maanpäällisiä tukiasemia saa käyttää erillään korkeintaan 18 kuukautta;

d) käyttöoikeudet ja valtuutukset on myönnettävä määräajaksi, joka päättyy viimeistään samaan aikaan kuin niihin liittyvää satelliittivälitteistä matkaviestintäjärjestelmää koskeva valtuutus.

9 artikla

Valvonta ja täytäntöönpano

1. Valittujen operaattorien on noudatettava valtuutuksiin liitettyjä ehtoja ja suoritettava jäsenvaltioiden lainsäädännössä edellytetyt mahdolliset valtuutus- ja/tai käyttömaksut.

2. Jäsenvaltioiden on varmistettava, että täytäntöönpanoa koskevat säännöt, mukaan luettuina ne, jotka koskevat seuraamuksia tapauksissa, joissa ei ole noudatettu 7 artiklan 2 kohdassa säädettyjä yhteisiä ehtoja, ovat yhteisön oikeuden ja erityisesti direktiivin 2002/20/EY 10 artiklan mukaisia. Seuraamusten on oltava tehokkaita, oikeasuhteisia ja varoittavia.

Jäsenvaltioiden on varmistettava näiden yhteisten ehtojen noudattamisen valvonta ja toteutettava aiheellisia toimenpiteitä puuttuakseen tapauksiin, joissa ehtoja ei noudateta. Jäsenvaltioiden on ilmoitettava komissiolle vuosittain valvonnan tuloksista tapauksissa, joissa yhteisiä ehtoja on jätetty noudattamatta tai joissa on toteutettu täytäntöönpanotoimenpiteitä.

Komissio voi 10 artiklan 1 kohdassa tarkoitetun viestintäkomitean avustamana tutkia tapauksia, joissa yhteisiä ehtoja väitetään jätetyn noudattamatta. Kun jäsenvaltio ilmoittaa komissiolle tapauksesta, jossa ehtoja ei ole noudatettu, komissio tutkii väitetyn tapauksen viestintäkomitean avustamana.

3. Toimenpiteet, joilla määritellään tarvittavat menettelyt, joita noudatetaan sovellettaessa 2 kohdassa tarkoitettuja täytäntöönpanoa koskevia sääntöjä yhteensovitetusti, mukaan luettuina säännöt, jotka koskevat valtuutusten yhteensovitettua peruuttamista toistaiseksi tai kokonaan siinä tapauksessa, ettei 7 artiklan 2 kohdassa säädettyjä yhteisiä ehtoja ole noudatettu, ja joiden tarkoituksena on muuttaa tämän päätöksen muita kuin keskeisiä osia täydentämällä sitä, hyväksytään 10 artiklan 4 kohdassa tarkoitettua valvonnan käsittävää sääntelymenettelyä noudattaen.

IV OSASTO

YLEISET JA LOPPUSÄÄNNÖKSET

10 artikla

Komitea

1. Komissiota avustaa direktiivin 2002/21/EY 22 artiklalla perustettu viestintäkomitea.

2. Jos tähän kohtaan viitataan, sovelletaan päätöksen 1999/468/EY 3 ja 7 artiklaa ottaen huomioon mainitun päätöksen 8 artiklan säännökset.

3. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.

Päätöksen 1999/468/EY 5 artiklan 6 kohdassa tarkoitetuksi määräajaksi vahvistetaan yksi kuukausi.

4. Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa ja 5 kohdan b alakohtaa sekä 7 artiklaa ottaen huomioon mainitun päätöksen 8 artiklan säännökset.

Päätöksen 1999/468/EY 5 a artiklan 3 kohdan c alakohdassa ja 4 kohdan b ja e alakohdassa säädetyiksi määräajoiksi vahvistetaan yksi kuukausi.

11 artikla

Voimaantulo

Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

12 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 30 päivänä kesäkuuta 2008. Euroopan parlamentin puolesta Puheenjohtaja H.-G. PÖTTERING Neuvoston puolesta Puheenjohtaja M. KUCLER DOLINAR

(1) EUVL C 44, 16.2.2008, s. 50.

(2) Euroopan parlamentin lausunto, annettu 21. toukokuuta 2008 (ei vielä julkaistu virallisessa lehdessä), ja neuvoston päätös, tehty 23. kesäkuuta 2008.

(3) EUVL C 287 E, 29.11.2007, s. 364.

(4) EYVL L 108, 24.4.2002, s. 33. Direktiivi sellaisena kuin se on muutettuna asetuksella (EY) N:o 717/2007 (EUVL L 171, 29.6.2007, s. 32).

(5) EYVL L 298, 17.10.1989, s. 23. Direktiivi sellaisena kuin se on viimeksi muutettuna direktiivillä 2007/65/EY (EUVL L 332, 18.12.2007, s. 27).

(6) Komission tiedonanto 1. kesäkuuta 2005”i2010 – kasvua ja työllisyyttä edistävä eurooppalainen tietoyhteiskunta”.

(7) EUVL L 43, 15.2.2007, s. 32.

(8) EYVL L 108, 24.4.2002, s. 1.

(9) EYVL L 108, 24.4.2002, s. 21.

(10) EYVL L 184, 17.7.1999, s. 23. Päätös sellaisena kuin se on muutettuna päätöksellä 2006/512/EY (EUVL L 200, 22.7.2006, s. 11).

(11) EYVL L 145, 31.5.2001, s. 43.

LIITE

OSAVAIHEET

1. Yhteensovittamista koskeva pyyntö toimitettu Kansainväliselle teleliitolle (ITU)

Hakijan on esitettävä riittävä selvitys siitä, että viranomainen, joka vastaa jäsenvaltioiden alueella tarjottavassa kaupallisessa satelliittivälitteisessä matkaviestintäpalvelussa käytettävää satelliittivälitteistä matkaviestintäjärjestelmää koskevan hakemuksen jättämisestä ITU:lle, on toimittanut asianmukaiset ITU:n radio-ohjesäännön lisäyksessä 4 tarkoitetut tiedot.

2. Sopimus satelliittien valmistamisesta tehty

Hakijan on esitettävä riittävä selvitys sopimuksesta, jossa sitoudutaan jäsenvaltioiden alueella tarjottavan kaupallisen satelliittivälitteisen matkaviestintäpalvelun edellyttämien satelliittien valmistamiseen. Asiakirjassa on esitettävä rakentamisen osavaiheet, jotka johtavat kaupallisen palvelun tarjoamisen edellyttämien satelliittien rakentamisen loppuunsaattamiseen. Asiakirjassa on oltava hakijan sekä satelliitit valmistavan yrityksen allekirjoitus.

3. Sopimus satelliittien laukaisemisesta tehty

Hakijan on esitettävä riittävä selvitys sopimuksesta, jossa sitoudutaan laukaisemaan se vähimmäismäärä satelliitteja, jota jatkuvan palvelun tarjoaminen jäsenvaltioiden alueella edellyttää. Asiakirjassa on ilmoitettava laukaisupäivät ja laukaisupalvelut sekä vahingonkorvauksia koskevat sopimusehdot. Asiakirjassa on oltava satelliittivälitteisten matkaviestintäpalvelujen operaattorin sekä satelliitit laukaisevan yrityksen allekirjoitus.

4. Sopimus maanpäällisten satelliittiyhteysasemien (Gateway Earth Station) rakentamisesta ja asentamisesta tehty

Hakijan on esitettävä riittävä selvitys sopimuksesta, jossa sitoudutaan rakentamaan ja asentamaan maanpäälliset satelliittiyhteysasemat, joita käytetään kaupallisten satelliittivälitteisten matkaviestintäpalveluiden tarjoamiseen jäsenvaltioiden alueella.

5. Kriittinen rakennesuunnitelmakatselmus tehty

Kriittinen rakennesuunnitelmakatselmus on avaruusaluksen toteutuksen vaihe, jona suunnittelu- ja kehittämisvaihe päättyy ja valmistusvaihe alkaa.

Hakijan on esitettävä viimeistään 80 työpäivän kuluttua hakemuksen tekemisestä riittävä selvitys kriittisen rakennesuunnitelmakatselmuksen loppuunsaattamisesta satelliittien valmistusta koskevassa sopimuksessa eriteltyjen rakentamisen osavaiheiden mukaisesti. Satelliitit valmistavan yrityksen on allekirjoitettava asiaa koskeva asiakirja, josta ilmenee päivä, jona kriittinen rakennesuunnitelmakatselmus on saatettu loppuun.

6. Viestintämoduulin yhdistäminen palvelumoduuliin (Satellite mating) tehty

Tässä avaruusaluksen toteutuksen vaiheessa viestintämoduuli yhdistetään palvelumoduuliin.

Hakijan on esitettävä riittävä selvitys siitä, että palvelumoduulin ja viestintämoduulin yhdistämisen testivalmiustarkastelu on tehty satelliitin valmistussopimuksen mukaisia rakentamisen osavaiheita noudattaen. Satelliitit valmistavan yrityksen on allekirjoitettava asiaa koskeva asiakirja, josta ilmenee päivä, jona viestintämoduulin palvelumoduuliin yhdistäminen on saatettu loppuun.

7. Satelliitit laukaistu

Hakijan on esitettävä riittävä selvitys siitä, että kiertoradalle on laukaistu onnistuneesti sellainen määrä satelliitteja, jota jatkuvan kaupallisen satelliittivälitteisen matkaviestintäpalvelun tarjoaminen jäsenvaltioiden alueella edellyttää.

8. Taajuuksien yhteensovittaminen

Hakijan on esitettävä riittävä selvitys järjestelmän taajuuksien onnistuneesta yhteensovittamisesta ITU:n radio-ohjesäännön asianomaisten määräysten mukaisesti. Järjestelmän, jonka osoitetaan vastaavan osavaiheita 1–7, osalta ei kuitenkaan tässä vaiheessa ole velvoitetta osoittaa onnistunutta taajuuksien yhteensovittamista sellaisten satelliittivälitteisten matkaviestintäjärjestelmien kanssa, jotka eivät vastaa riittävällä ja kohtuullisella tavalla osavaiheita 1–7.

9. Satelliittivälitteisen matkaviestintäpalvelun tarjonta jäsenvaltioiden alueella

Hakijan on esitettävä riittävä selvitys siitä, että se tosiasiassa tarjoaa jatkuvia kaupallisia satelliittivälitteisiä matkaviestintäpalveluita jäsenvaltioiden alueella käyttäen aiemmin osavaiheessa 3 ilmoittamaansa määrää satelliitteja ja että satelliitit kattavat maantieteellisen alueen, johon hakija on palvelun aloittamispäivään mennessä sitoutunut hakemuksessaan.